Beeldmateriaal wys glo hoe sakeman vrou aanrand(Argieffoto: pixabay) Ysingwekkende beeldmateriaal van ’n Wes-Kaapse sakeman wat sy vrou glo in hul bed aanrand terwyl hul jong dogter haar ma probeer beskerm, is Woensdag deur AfriForum se privaatvervolgingseenheid vrygestel. Die eenheid tree namens die ma en kind op en hul identiteite word beskerm weens die betrokkenheid van die minderjarige kind. Die man het Woensdag op verskeie aanklagte van aanranding in die Bellville-landdroshof verskyn waar die saak teen hom tot 16 Februarie uitgestel is. Die saak het al in 2018 vir die eerste keer voor die hof gedien, maar is destyds teruggetrek. Barry Bateman, woordvoerder van die privaatvervolgingseenheid, sê die kringtelevisiebeeldmateriaal, wat Maroela Media onder oë gehad het, sal deel vorm van die getuienis teen die beskuldigde, ŉ suksesvolle sakeman in Kaapstad. “In tonele, wat herinner aan die Jaco Swart-aanrandingsaak wat gelei het tot landwye verontwaardiging en veroordeling, kan gesien word hoe ’n man op ’n bed ’n vrou oorrompel, haar oor haar hele lyf, ook haar gesig, slaan en haar wurg. Terwyl hy dit doen, probeer ’n jong meisie die aanranding keer,” sê Bateman. ’n Skermgreep uit die video waar ’n man glo sy vrou voor hul kind in hul bed aanrand. (Video deur AfriForum verskaf) “Verskeie voorvalle is op die egpaar se geslotekringtelevisiestelsel opgeneem. In Augustus 2018 het die privaatvervolgingseenheid se kliënt ’n saak van aanranding teen haar man aanhangig gemaak. Die polisie het die beskuldigde in hegtenis geneem en borgtog is later aan hom toegestaan. “Ongelukkig het jare se fisieke en emosionele mishandeling sy tol op die vrou en haar dogter geëis. Haar destydse prokureur het aan die aanklaer gesê dat hulle emosioneel ongeskik is om te getuig en die saak is daarna teruggetrek.” Bateman sê die eenheid het ná die vrystelling van die Jaco Swart-video verlede jaar met die vrou vergader en sy sien nou weer kans om met die saak voort te gaan. Die eenheid het vertoë hieroor aan die Nasionale Vervolgingsgesag (NVG) gerig en die saak is opnuut op die rol geplaas. “Ons sal hierdie saak fyn dophou om te verseker dat geregtigheid geskied. Ons doen ’n beroep op slagoffers van geslagsgebaseerde geweld om daaroor te praat en ondersteuning te soek. Daar sal altyd iemand wees wat langs jou staan, soos ons eenheid wat baie ander vroue in soortgelyke omstandighede al bygestaan het.”